Madsebakke
Madsebakke, bakkedrag på nordspidsen af Bornholm med det største samlede område med helleristninger i Danmark. De indhuggede billeder og tegn, som stammer fra bronzealderen, findes på en nordvestvendt klippeflade af grundfjeldet ved Allinge-Sandvig. Blandt figurerne er 14 skibsbilleder, en hestetrukken sol, fodsålsbilleder, hjulkors, kredstegn og talrige skåltegn.
Arkæologiske undersøgelser 2003-05 dokumenterer, at klippefladen har været anvendt fra bondestenalderen frem til jernalderen. I bronzealderen har et hegn afgrænset det hellige område.
Der er offentlig adgang ad en sti fra kystvejen. Ad en afmærket sti med informationstavler mellem Madsebakke og Hammersholm kan man se adskillige andre helleristninger og udsigtspunktet Samuelshøj, hvor der tidligere lå en gravhøj med to bautasten. 
Omkring 20.000 besøger hvert år Madsebakke, hvilket slider hårdt på helleristningerne. Flere helleristningsfelter i området blev i slutningen af 1800-t. og senere ødelagt ved stenbrydning.